# **SZEMÉLYISÉGFEJLESZTÉS KOMPLEX ZENETERÁPIÁVALAKKREDITÁLT PEDAGÓGUS-TOVÁBBKÉPZÉSI TANFOLYAM (120 óra) (engedély szám: 64-10/2023)**

### Kiknek ajánljuk a továbbképzési tanfolyamot?

A továbbképzési tanfolyamot ajánljuk egyrészt a köznevelés bármely területén dolgozó, gyermekekkel, tanulókkal közvetlenül foglalkozó szakembereknek, másrészt azoknak a segítő foglalkozású szakembereknek, akik munkájukat nagyobb önismerettel, empátiával, konstruktivitással szeretnék végezni, valamint azoknak, akik szeretnék az ELTE Bárczi Gusztáv Gyógypedagógiai Kar 4 féléves „**Zeneterapeuta módszer-specifikus szakirányú továbbképzését”** elvégezni, és a zene segítségével terápiás munkát végezni. **A „Személyiségfejlesztés komplex zeneterápiával” továbbképzési tanfolyam elvégzése előfeltétele a szakirányú továbbképzésre való jelentkezésnek.**

### A pedagógus-továbbképzés célja és tartalma

Napjainkban egyre több ember (gyermek és felnőtt) küzd pszichés, kapcsolatrendszeri problémákkal, amik a beilleszkedésben és teljesítményben egyaránt gátolják, sőt betegséghez is vezethetik őket. A Személyiségfejlesztés komplex zeneterápiával c. 120 órás, négy, egyenként 30 órás tematikus egységből felépülő pedagógus-továbbképzés célja a köznevelésben dolgozó szakemberek saját élményen alapuló, zeneterápiás eszközökkel történő személyiségfejlesztése annak érdekében, hogy munkájukat hatékonyabban, rugalmasabban, érzékenyebben tudják ellátni.

Ebből a célból a résztvevők megismerik és megtapasztalják az önismeret során szerzett módszertani elemeket, majd saját munkakörük, tevékenységi körük jellemző elemeibe integrálva képesek lesznek újfajta szemléletmódot alkalmazni. A zeneterápiás eszközökkel történő személyiségfejlesztésen, a saját személyiség-összetevők változásainak felismerésén és megértésén keresztül a résztvevők alkalmassá válnak arra, hogy követni tudják tanítványaik változásait, személyiség összetevőik harmóniáját, vagy diszharmóniáját, illetve környezetük pszichés megnyilvánulásait, reflexióit; azokra érzékenyebben, empatikusabban, a segítő lépéseket helyesen felmérve legyenek képesek reagálni. A résztvevők képessé válnak a művészetpszichológiai összefüggések tapasztalatokon alapuló felismerésére, megértésére, a szakirodalommal való összekötésére.

Mind a négy terület komplex módon, a zenére alapozva, más művészeti ágakkal összekapcsolva segíti az egyén és közösségeinek relációit megjeleníteni, megértetni, a nonverbális élményminőséghez való viszonyát áthangolni, annak lehetőségeit felismerni.

A négy tematikus egység mentén felépülő továbbképzés, az elméleti és gyakorlati ismeretrendszer közvetítésével pontos képet ad a személyiségfejlesztés zeneterápiával komplex, átfogó használatáról és várható hatásáról.

A tanfolyam sajátossága az óraszám nagy részét kitevő saját élményű munka, amely egyedülálló és hiánypótló lehetőséget kínál a művészeti tevékenység eszközként és nem célként történő megtapasztalására.

### A jelentkezés feltételei:

* Egyetem és/vagy főiskolai végzettség pedagógia, pszichológia szak
* Óvodapedagógus vagy tanító vagy tanár vagy gyógypedagógus vagy konduktor vagy fejlesztő pedagógus vagy logopédus vagy szociálpedagógus vagy pszichológus szakképzettség (végzettséget igazoló oklevél másolatát csatolni kell).

### A képzés felépítése, ütemezése

* A résztvevők a VIZUÁLIS megjelenítés különböző munkamódjaival, a zene által kiváltott érzések**,** érzelmek, élmények vizuális eszközökkel való kifejezésével, a non-verbális élményminőséghez való viszonyulás és a művészetpszichológiai összefüggések saját tapasztalataikon alapuló megértésével felismerésekhez jutnak, amelyeket szakirodalmi ismeretek segítségével még jobban el tudnak mélyíteni.
* A csoporttagok a PSZICHODINAMIKUS MOZGÁS ÉS TÁNCTERÁPIA során megtapasztalt testi-lélektani munka élményanyagára támaszkodva a nem-verbális élményminőséghez való viszonyulási módban rejlő megismerési lehetőségeit érthetik meg. Ezen felismeréseket összekötve az alapvető szakirodalommal elmélyíthetik tudásukat.
* A résztvevők a ZENEI (ÖN)KIFEJEZÉS különféle munkamódjaival ismerkedhetnek: az emberi hanggal/hangadással mint az érzések, érzelmek kifejezőeszközével, annak pszichés hatásának felismerésével, valamint az egyszerű hangkeltő eszközökkel (Orff-instrumentárium, környezet tárgyai). Ezek segítségével nonverbális tapasztalatokat élhetnek át a kreatív önkifejezés (érzések, érzelmek zenei megszólaltatása) útján. Az asszociációkat keltő zenei improvizációt és a nonverbális kommunikációt, valamint e nonverbális élményminőséghez való viszonyulást – mint megismerési módokat – szakirodalmi ismeretekkel tudják alátámasztani.
* A Zene eszközrendszerének komplex, multimodálisan integrált alkalmazása a család kapcsolatrendszerének példáján keresztül. A csoporttagok megismerhetik a CSALÁD kapcsolati rendszerét, ezek jellemzőit (a családi szerepeket, viszonyokat és kapcsolati mintázatokat, a hierarchiát, a határokat és szabályokat, a kapcsolatok különböző módozatait, konfliktusokat, a családon belüli diszfunkciók megjelenését), különös tekintettel a gyermek(ek)re. Ezen viszonyok, helyzetek kifejezése a zene nonverbális eszközeivel. Ezen nonverbális élményminőséghez való viszonyulást, mint megismerési lehetőséget tapasztalják meg.

### A képzés oktatói

A képzés oktatói a pszichológia, az orvostudomány/pszichiátria, a pedagógia/gyógypedagó-gia, a zene, a képzőművészet, a tánc- és mozgásművészet, a zeneterápia művelői.

### A továbbképzésen elsajátítottak ellenőrzésének módja

A tanfolyami résztvevőnek tematikai egységenként rövid dolgozatot kell benyújtania, valamint tanfolyamzáró dolgozatot is szükséges írnia.

### Tanúsítvány

A tanúsítvány kiadásának feltétele a foglalkozások 90%-án való részvétel, valamint a témazáró és a tanfolyamzáró dolgozatok minőségi elkészítése. Az előírásokat teljesítő résztvevők tanúsítványt kapnak, mely önálló csoportvezetési munkára nem jogosít.

### A továbbképzés részvételi díja: 140 000 Ft/fő

### A továbbképzés tervezett időtartama, képzési napok

* Tervezett időtartam: A továbbképzést a magas óraszámra és a képzés jellegére való tekintettel általában egy tanévben egyszer hirdetjük meg. A meghirdetést és a képzés időpontját a kari honlapon tesszük közzé.
* **Amennyiben érdeklődik a továbbképzés iránt, kérjük, részvételi szándékát előzetesen a** tovabbkepzo@barczi.elte.hu**címen jelezze és értesítjük, ha a képzés meghirdetésre kerül.**
* A képzési napok: hetente péntek délután (16.00–20.00) és szombat egész nap (9.00–18.00).
* A továbbképzés megfelelő létszámú jelentkező esetén indul.

### A továbbképzésre való jelentkezés módja

Jelentkezni a meghirdetés után a kari honlapról letölthető jelentkezési lap kitöltésével lehet, amihez csatolni kell végzettséget igazoló oklevél másolatát.

**A jelentkezési lapot és mellékleteit az alábbi címre kell megküldeni:**

ELTE Bárczi Gusztáv Gyógypedagógiai Kar Tanulmányi Hivatal
1097 Budapest, Ecseri út 3.

További információ kérhető adminisztratív kérdésekben:
e-mail: tovabbkepzo@barczi.elte.hu

 telefon: +36 1/358-55-27, +36 1/358-55-48

Szakmai kérdésekben információ kérhető

Varga Ágnes szakfelelőstől: varga.agnes@barczi.elte.hu